b'\n_START_ARTICLE_\nTimo Kaunisto\n_START_SECTION_\nPerhe\n_START_PARAGRAPH_\nKaunisto syntyi Alastarolla maanviljelij\xc3\xa4perheeseen. H\xc3\xa4n solmi avioliiton opiskeluaikanaan vuonna 1988. Avioliitosta syntyi kaksi lasta vuosina 1993 ja 1995. Kauniston 22 vuotta kest\xc3\xa4nyt avioliitto p\xc3\xa4\xc3\xa4ttyi eroon vuonna 2010. _NEWLINE_Hein\xc3\xa4kuussa 2010 Kauniston kerrottiin seurustelevan vihreiden kansanedustajan Kirsi Ojansuun kanssa. Kaunisto ja Ojansuu avioituivat marraskuussa 2011, jolloin Ojansuu otti nimen Ojansuu-Kaunisto.\n_START_SECTION_\nKoulutus\n_START_PARAGRAPH_\nKaunisto on koulutukseltaan agronomi. Kauniston kasvipatologian alaan kuuluva pro gradu -opinn\xc3\xa4ytety\xc3\xb6 k\xc3\xa4sitteli ohran verkkolaikkuresistenssi\xc3\xa4.\n_START_SECTION_\nTy\xc3\xb6teht\xc3\xa4v\xc3\xa4t ja luottamustoimet\n_START_PARAGRAPH_\nEU:ta vastustanut Kaunisto oli vuonna 1994 "Ei EU:lle" -kampanjan toiminnanjohtaja. T\xc3\xa4m\xc3\xa4n lis\xc3\xa4ksi Kaunisto on ty\xc3\xb6skennellyt Maaseudun Tulevaisuuden ja Turun Sanomien toimittajana. Vuosina 1990\xe2\x80\x931995 h\xc3\xa4n toimi MTK:n tiedotusp\xc3\xa4\xc3\xa4llikk\xc3\xb6n\xc3\xa4._NEWLINE_Vuosina 1995\xe2\x80\x932011 Kaunisto toimi maatalousyritt\xc3\xa4j\xc3\xa4n\xc3\xa4 puolisonsa kotitilalla Laitilassa viljellen vuodesta 2000 samalla my\xc3\xb6s vanhempiensa kotitilaa Alastarolla Loimaalla. P\xc3\xa4\xc3\xa4tuotantosuuntana Laitilan tilalla oli vuosina 1997-2005 luomukanatalous. Vuodesta 2011 h\xc3\xa4n on toiminut maatalousyritt\xc3\xa4j\xc3\xa4n\xc3\xa4 kotitilallaan Loimaalla. Kaunisto oli Suomen Siipikarjaliiton puheenjohtaja 1997\xe2\x80\x932002.\n_START_SECTION_\nHarrastukset\n_START_PARAGRAPH_\nVuodesta 1996 Kaunisto on toiminut Maaseudun Tulevaisuuden kolumnistina.\n_START_SECTION_\n1999\xe2\x80\x932006\n_START_PARAGRAPH_\nKaunisto oli Suomen keskustan ehdokkaana Europarlamenttivaaleissa 1999 ja sai 16\xc2\xa0299 \xc3\xa4\xc3\xa4nt\xc3\xa4, jotka riittiv\xc3\xa4t toiseen varasijaan._NEWLINE_Laitilan kunnanvaltuustoon Kaunisto valittiin kunnallisvaaleissa 2000._NEWLINE_Eduskuntavaaleissa 2003 Kaunisto oli Suomen keskustan ehdokkaana Varsinais-Suomen vaalipiiriss\xc3\xa4 ja tuli valituksi ensimm\xc3\xa4iselle varasijalle 4\xc2\xa0333 \xc3\xa4\xc3\xa4nell\xc3\xa4.\n_START_SECTION_\n2007\xe2\x80\x932011\n_START_PARAGRAPH_\nKaunisto valittiin Suomen Keskustan ehdokkaana kansanedustajaksi eduskuntavaaleissa 2007 Varsinais-Suomen vaalipiiriss\xc3\xa4 ja keskustan varapuheenjohtajaksi kes\xc3\xa4kuussa 2010. _NEWLINE_Kaunisto oli ehdolla keskustan puheenjohtajaksi kes\xc3\xa4kuun 2010 puoluekokouksessa yhdess\xc3\xa4 Mari Kiviniemen, Mauri Pekkarisen ja Paavo V\xc3\xa4yrysen kanssa. H\xc3\xa4n ei tullut valituksi, mutta nousi sen sijaan varapuheenjohtajaksi. H\xc3\xa4n sai kolmesta varapuheenjohtajasta toiseksi eniten kannatusta, 1\xc2\xa0415 \xc3\xa4\xc3\xa4nt\xc3\xa4._NEWLINE_Eduskunnassa Kaunisto tunnettiin ydinvoimaa vastustavan ryhm\xc3\xa4n johtajana._NEWLINE_Kun Michael Hornborg vuonna 2009 luopui MTK:n puheenjohtajuudesta, Kauniston nimi oli esill\xc3\xa4 Hornborgin er\xc3\xa4\xc3\xa4n\xc3\xa4 seuraajaehdokkaana. Kaunisto kuitenkin kielt\xc3\xa4ytyi._NEWLINE_Kaunisto oli ehdolla vuoden 2011 eduskuntavaaleissa, mutta ei tullut valituksi saatuaan 4\xc2\xa0174 \xc3\xa4\xc3\xa4nt\xc3\xa4, jotka riittiv\xc3\xa4t ensimm\xc3\xa4iseen varasijaan. Eroa keskustan listalta viimeisen\xc3\xa4 valituksi tulleeseen Annika Saarikkoon oli 11 \xc3\xa4\xc3\xa4nt\xc3\xa4. _NEWLINE_My\xc3\xb6hemmin Kaunisto arvioi, ett\xc3\xa4 h\xc3\xa4nen vuonna 2010 tapahtunut avioeronsa oli yksi olennainen syy h\xc3\xa4nen putoamiseensa eduskunnasta vuoden 2011 eduskuntavaaleissa. Kaunistoon t\xc3\xa4m\xc3\xa4n johdosta kohdistuneen suhtautumisen muutoksen kertoi havainneensa my\xc3\xb6s samassa vaalipiiriss\xc3\xa4 keskustan ehdokkana ollut Annika Saarikko.\n_START_SECTION_\n2011\xe2\x80\x932015\n_START_PARAGRAPH_\nVuonna 2012 Kaunisto oli ehdolla keskustan puheenjohtajaksi, mutta j\xc3\xa4i keskustan puoluekokouksessa 9. kes\xc3\xa4kuuta 2012 j\xc3\xa4rjestetyn puheenjohtavaalin ensimm\xc3\xa4isell\xc3\xa4 kierroksella viimeiseksi._NEWLINE_Vuonna 2014 Kaunisto oli keskustan ehdokkaana Suomen europarlamenttivaaleissa 2014. _NEWLINE_Vuoden 2015 eduskuntavaaleissa kotipaikkansa H\xc3\xa4meenlinnaan muuttanut Kaunisto oli ehdokkaana H\xc3\xa4meen vaalipiiriss\xc3\xa4. Vaaleissa h\xc3\xa4n sai 2371 \xc3\xa4\xc3\xa4nt\xc3\xa4, ja tuli valituksi ensimm\xc3\xa4iselle varasijalle._NEWLINE_Kaunisto oli ehdolla vuoden 2019 eduskuntavaaleissa. H\xc3\xa4n ker\xc3\xa4si 2 566 \xc3\xa4\xc3\xa4nt\xc3\xa4, mik\xc3\xa4 ei riitt\xc3\xa4nyt valintaan.'